
ด้วยความปรารถนาดีจาก
องค์การบริหารส่วนตำบลบางด้วน
 โทร.075-576814 ต่อ 14
สารเคมีมีผลกระทบอย่างไรกับสิ่งแวดล้อม
       สารเคมีกำจัดศัตรูพืชที่ถูกใช้จะมีเพียง 0.1% เท่านั้นที่ถึงศัตรูพืชเป้าหมาย (targeted pests) ส่วนอีก 99.9% จะปนเปื้อนอยู่ในสิ่งแวดล้อม ปัญหาอาจลดลงหากสารเคมีสามารถสลายตัวได้อย่างรวดเร็ว แต่อัตราการสลายตัวหรือค่าครึ่งชีวิต (half-life) มีความแตกต่างกันตามชนิดและสภาพแวดล้อม  สารเคมีบางประเภทเป็นพิษสูงต่อสัตว์ที่มีประโยชน์บางชนิด เช่น สารเคมีในกลุ่มนีโอนิโคตินอยด์ (neonicotinoid) เป็นหนึ่งในสาเหตุของปรากฏการณ์ Colony Collapse Disorder (CCD) ที่ผึ้งทั้งฝูงล้มตาย และสร้างความเสียหายอย่างรุนแรงต่อปริมาณผลผลิตและการขยายพันธุ์พืช ที่สำคัญ สารเคมีที่สามารถสะสมในสิ่งมีชีวิตและเพิ่มอัตราความเข้มข้นตามระดับของห่วงโซ่อาหาร (biomagnification) จะยิ่งเป็นปัญหาต่อนิเวศทั้งระบบ
การต้านทานและการระบาดของศัตรูพืช
       ผลกระทบต่อสัตว์ที่มีประโยชน์ทำให้ระบบนิเวศไม่สามารถรักษาสมดุลทางธรรมชาติไว้ได้ ศัตรูพืชที่ได้รับสารเคมีอย่างต่อเนื่องยังสามารถปรับตัวและพัฒนาความต้านทานต่อสารเคมี จนกระทั่งก่อให้เกิดการระบาดของศัตรูพืช โดยในช่วง 60 ปีที่ผ่านมา ศัตรูพืชที่มีความต้านทานสารเคมีกำจัดศัตรูพืชมีมากกว่า 1,000 ชนิด การระบาดของเพลี้ยกระโดดสีน้ำตาลในนาข้าวและเพลี้ยแป้งในไร่มันสำปะหลังซึ่งมีความถี่และความรุนแรงมากขึ้นได้บ่งบอกถึงความอ่อนแอของระบบนิเวศในปัจจุบัน จากรายงานของสถาบันพัฒนามันสำปะหลัง(2552) “การระบาด (ของเพลี้ยแป้ง) ในลักษณะและระดับความรุนแรงนี้ไม่เคยปรากฏมาก่อนในการปลูกมันสำปะหลังของประเทศไทย”[1] ดังนั้น ผลลัพธ์หนึ่งที่ตามมาคือเกษตรกรเพิ่มการใช้สารเคมีกำจัดศัตรูพืช และยิ่งสร้างผลเสียระยะยาวต่อระบบนิเวศที่จำเป็นต้องได้รับการฟื้นฟูโดยวิถีธรรมชาติ     
การลดมลพิษในสิ่งเเวดล้อมจากการใช้สารกำจัดศัตรูพืช
1. เสริมประสิทธิภาพของสารกำจัดศัตรูพืช เพื่อจักได้ใช้สารนั้นให้น้อยลง
        งานค้นคว้าวิจัยเกี่ยวกับการปรับปรุงสารปราบศัตรูพืชซึ่งมีพิษในระดับหนึ่งให้มีประสิทธิภาพในการปราบศัตรูพืชสูงขึ้นนั้น ได้มีการดำเนินการกัน อย่างกว้างขวางและยังคงดำเนินการต่อไป ซึ่งมักจะเน้นในแนวทางของการใส่สารเพิ่มฤทธิ์ของสารเคมีในการปราบศัตรูพืช
เป็นที่ทราบกันมานานแล้วว่า สารปราบศัตรูพืชบางชนิดจะมีพิษสูงขึ้นเมื่อใส่สารที่ไม่มีพิษบางอย่างลงไป สารไม่มีพิษเหล่านั้นอาจจะไปทำปฏิกิริยาร่วมฤทธิ์ (synergism) ซึ่งยังผลให้เป็นพิษต่อศัตรูพืชสูงขึ้น เช่น ในกรณีของสารพัยเรธริน (pyrethrins) กับน้ำมันงา หรือสารเสสะมิน (sesa- min) แต่ก็มีสารไม่ออกฤทธิ์หลายชนิดเมื่อผสมไปกับสารออกฤทธิ์บางอย่างจะมีประสิทธิภาพดีกว่าเมื่อไม่ผสม เนื่องจากไปลดการสูญเสียของสารออกฤทธิ์ ในขณะฉีดหรือพ่น ทำให้สารออกฤทธิ์แผ่กระจายดีขึ้น จัดเป็นสารพาหะที่พาสารออกฤทธิ์ไปสู่จุดต่างๆ ดีขึ้น เช่น ในกรณีของการเติมสารโสเดียม อัลจิเนต ลงไปในสารออกฤทธิ์ มาลาไธออน ไดอาซินอน และ อีไธออน ช่วยให้สารออกฤทธิ์จับเกาะใบดีขึ้นและออกฤทธิ์ได้นานขึ้น เมื่อฉีดหรือพ่นลงบนใบมะเขือเทศหรือถั่ว เจนส์ ในปี ๒๕๑๗ ได้พบว่าสาร เมโธมิย์ล ในรูปของฟองเมื่อผสมกับสารฆ่าแมลงจะช่วยให้สารฆ่าแมลงยึดติดใบมากขึ้น ลดการสูญเสียจากการไหลออกจากใบพืช เช่นใบข้าวโพด หรือกะหล่ำปลีน้อยลง เมื่อเทียบกับการใส่สาร เมโธมิย์ล ในรูปปรกติ การเพิ่มประสิทธิภาพของการออกฤทธิ์ของสารปราบศัตรูพืชเช่นนี้เป็นการช่วยให้ลดการใส่สารออกฤทธิ์ซึ่งเป็นสารพิษให้น้อยลงในการป้องกัน กำจัดศัตรูพืชได้เป็นอย่างดี
2. ลดความเป็นพิษของสารกำจัดศัตรูพืชโดยคงประสิทธิภาพการ กำจัดศัตรูพืช
     งานวิจัยเพื่อลดอันตรายจากความเป็นพิษของสารกำจัดศัตรูพืชต่อมนุษย์ สัตว์และสิ่งแวดล้อม แต่ให้คงประสิทธิภาพในการป้องกันกำจัดศัตรูพืชนั้น อาจจะกระทำได้หลายวิธี เช่น การเคลือบสารออกฤทธิ์ไว้
ด้วยสารที่ไม่เป็นพิษ หรือผสมสารดูดซึมสารออกฤทธิ์ไว้ด้วยสารที่ไม่เป็นพิษ หรือผสมสารดูดซึมสารออกฤทธิ์ เพื่อให้สารออกฤทธิ์นั้น ออกฤทธิ์อย่างช้าๆ เพียงพอสำหรับปราบศัตรูพืช ในเวลาเดียวกันก็ลดความเป็นพิษต่อสิ่งแวดล้อม ซึ่งกระทำได้โดยวิธีต่างๆ กัน เช่น การใช้แอศีโทน ละลายสารออกฤทธิ์ฆลอร์พัยริฟอส แช่เมล็ดถั่ว จะทำให้ผิวเมล็ดถั่วดูดซึมเอาสารฆลอร์พัยริฟอสเข้าไป เพียงพอที่จะป้องกันการทำลายจากหนอนกินเมล็ดถั่วเมื่อหว่านปลูกได้ โดยที่ไม่เป็นพิษหรืออันตราย กับการงอกของเมล็ดถั่ว เช่นเดียวกับการใช้สารทำละลายสารฆ่าแมลงเข้าในเมล็ดข้าวโพด ช่วยกำจัดหนอนเจาะกล้าข้าวโพดได้ การเคลือบเม็ด สารป้องกันกำจัดศัตรูพืชด้วยพลาสติค ถ่านจากปิโตรเลียม หรือคาร์บอนกัมมันต ช่วยให้สารปราบศัตรูพืชหลายชนิดมีพิษต่อสิ่งแวดล้อมน้อยลง การใช้ผงขี้เลื่อยผสมสารฆ่าแมลง แกมมา เบนซิน เฮกซาฆลอไรด์ (gamma BHC) หรือคาบาริย์ล หยอดบนคอมะพร้าวสามารถปราบด้วงแรดและด้วงงวงที่เจาะยอดมะพร้าวได้ดี และสามารถลดปริมาณของสารพิษที่ใช้ ตลอดจนการออกฤทธิ์ของสารพิษได้นานกว่า เมื่อเทียบกับการใส่สารพิษอย่างเดียว ทั้งนี้เพราะขี้เลื่อยอุ้มสารพิษเอาไว้และค่อยๆ ปล่อยสารพิษออกมา นอกจากนี้ในบางกรณียังช่วยให้พิษตกค้าง ของสารพิษในพืชน้อยลง เช่น คาร์บอนกัมมันต์ เมื่อผสมกันสารฆ่าแมลงเฮปทาฆลอร์ และออลดริจะ ทำให้พืชดูดซึมสารฆ่าแมลงเข้าไปในพืชได้น้อยล
3. การลดปริมาณการใช้สารกำจัดศัตรูพืชโดยคงประสิทธิภาพการกำจัดศัตรูพืชนั้นกระทำได้ 
      3.1 การลดความเข้มของสารกำจัดศัตรูพืชที่ใช้
มีหลายกรณีที่ความเข้มและปริมาณสารกำจัดศัตรูพืชที่แนะนำให้ใช้นั้นสูงเกินความจำเป็น เพราะมุ่งเน้นที่ให้ศัตรูพืชนั้นตายโดยทันที โดยไม่ได้คิดว่าหากจะใช้ความเข้มและปริมาณที่ต่ำ ถึงแม้จะไม่ทำให้ศัตรูพืชถึงตายแต่ก็เจ็บป่วยไม่สามารถกินอาหารทำลายพืชได้ หรือทำให้นิสัยความเป็นอยู่ เปลี่ยนแปลงไป เช่น หยุดการเจริญเติบโต ไม่สามารถสืบพันธุ์วางไข่ออกลูกหลานต่อไปได้ ก็จะให้ผลหรือประสิทธิภาพในการป้องกันกำจัดเช่นเดียวกัน ความสำเร็จของการใช้สารกำจัดศัตรูพืชในความเข้มและปริมาณที่ต่ำกว่าคำแนะนำได้แสดงให้เห็นในผลงานวิจัยมาแล้วในอดีต อาทิ โดยริปเปอร์ สเทิร์น์ และคณะ บาทิสเต และ คุ๊ค ซึ่งในบางกรณีสามารถลดความเข้มของสารกำจัดศัตรูพืชที่แนะนำให้ใช้ได้ถึง ๑๐ เท่า
      3.2 การใช้สารกำจัดศัตรูพืชในช่วงเวลาที่เหมาะ
ช่วงเวลาที่เหมาะหมายถึงระยะที่ศัตรูพืชมีโอกาสสัมผัสและแพ้ฤทธิ์สารได้มากที่สุด และเป็นระยะเวลาที่ศัตรูพืชมีปริมาณสูง ซึ่งหากไม่ทำการป้องกันกำจัดก็จะสร้างความเสียหายให้แก่พืซ ทำให้ได้ผลผลิตไม่เพียงพอต่อการคุ้มทุน การใช้สารป้องกันกำจัดศัตรูพืชในช่วงเวลาที่เหมาะจึงเป็นหัวใจสำคัญของหลักการจัดการศัตรูพืช และการควบคุมศัตรูพืชโดยวิธีประสาน (integrated pest control) ซึ่งได้มีความพยายามที่จะใช้เป็นวิธีหลักของการป้องกันกำจัดศัตรูพืชในปัจจุบัน ตราบที่ยังไม่สามารถใช้วิธีอื่นป้องกันกำจัดได้ หรือใช้วิธีอื่นให้ผลไม่คุ้มทุน และยังจำเป็นที่จะต้องใช้สารกำจัดศัตรูพืชอยู่
      3.3 การใช้สารกำจัดศัตรูพืชโดยเฉพาะแหล่ง
โดยปรกติเกษตรกรมักจะนิยมฉีดหรือพ่นสารป้องกันกำจัดศัตรูพืชให้ปกคลุมทั่วไปทั้งต้นและพื้นที่โดยไม่จำกัดว่าเป็นแหล่งที่อยู่อาศัยของศัตรูพืช หรือเป็นจุดที่สำคัญที่จะให้ผลในการปราบศัตรูพืชหรือไม่ การลดปริมาณการใช้สารโดยใช้เท่าที่จำเป็นอาจจะกระทำได้โดยเลือกฉีดพ่น หรือใช้เฉพาะแหล่งหรือจุดที่สำคัญ เช่น
           (ก) ใช้เฉพาะแหล่งอันเป็นที่อยู่อาศัยของศัตรูพืช
ศัตรูพืชหลายชนิดอาศัยรวมกลุ่มกันอยู่เฉพาะแหล่งอันจำกัด หากใช้สารเฉพาะแหล่งนั้นก็ให้ผลดีเท่าๆ กัน หรือบ่อยครั้งจะดีกว่าที่จะใช้ให้ครอบคลุมไปทั่วทั้งพื้นที่ที่เพาะปลูก โดยปรกติศัตรูพืชเหล่านั้นอาจจะอาศัยรวมกลุ่มกันอยู่เฉพาะบริเวณ ในระยะการเจริญเติบโตของศัตรูพืชในช่วงหนึ่ง เป็นการชั่วคราวหรืออาจจะตลอดวัฏจักรชีวิตนั้นๆ ก็ได้ ตัวอย่างเช่น หนอนเจาะลำต้นข้าวโพดชนิด Ostnnia furnacalis (Guenee) จะวางไข่ใต้ใบใกล้หรือบริเวณยอดอ่อนของข้าวโพด เมื่อฟักออกจากไข่ ตัวหนอนระยะที่ ๑ และ ๒ จะยังไม่เจาะเข้าไปในลำต้น แต่จะไปอาศัยอยู่ตามยอดอ่อนของต้นข้าวโพดซึ่งเป็นระยะที่ปราบได้ง่ายที่สุด เพราะเพียงฉีดหรือพ่นสารเคมีเฉพาะบริเวณยอดเท่านั้นก็ให้ผลในการปราบ เป็นการลดปริมาณสารเคมีโดยใช้เพียง ๑ ใน ๓ ส่วนเท่านั้นเมื่อเปรียบเทียบกับการฉีดทั้งต้น การกำจัดหนอนเจาะลำต้นหรือกิ่ง 
         (ข) ใช้เฉพาะแหล่งที่มีศัตรูธรรมชาติช่วยในการกำจัดศัตรูพืชให้ผล ไม่เพียงพอ   โดยทั่วไปศัตรูพืชมักจะมีศัตรูธรรมชาติ หรือชีวินทรีย์อยู่ในแปลงปลูกคอยทำลายศัตรูพืชอยู่เสมอ ศัตรูธรรมชาตินั้นอาจเป็นพวกแมลงด้วยกันเอง หรือพวกแมงต่างๆ เช่น แมงมุม ในแปลงพืชใดก็ตาม หากมีศัตรูธรรมชาติมากพอที่จะช่วยกำจัดศัตรูพืชอยู่แล้วก็ไม่ควรที่จะใช้สารเคมี การใช้สารโดยเลือกเฉพาะจุดหรือแปลงที่มีศัตรูธรรมชาติไม่เพียงพอก็จะเป็นหนทางหนึ่งที่ช่วยลด การใช้สารกำจัดศัตรูพืชได้มาก วิธีการนี้ได้มีการใช้กันอย่างกว้างขวางในบางแห่งของประเทศสหรัฐอเมริกา โดยเฉพาะในมลรัฐแคลิฟอร์เนีย เช่นในการปราบหนอนทำลาย ต้นอัลฟัลฟา ในประเทศไทย ในแปลงปลูกที่มีแตนเบียนไข่ชนิด Trichogramma australicum Girault ลงทำลายไข่ของหนอนเจาะลำต้นข้าวโพด การใช้ยาปราบหนอนเจาะลำต้นข้าวโพดจึงไม่มีความจำเป็น โดยเฉพาะในระยะที่ข้าวโพดมีอายุ ๑-๒ เดือน อย่างไรก็ตามหากจะใช้วิธีการนี้เกษตรกร จำเป็นที่จะต้องเรียนรู้ถึงศัตรูธรรมชาติต่างๆ ที่ปรากฎในแปลงปลูกและสามารถสุ่มดูปริมาณของศัตรูธรรมชาตินี้นๆ ว่ามีปริมาณเพียงพอที่จะช่วย กำจัดศัตรูพืชไม่ให้ศัตรูพืชทำลายพืชที่เพาะปลูกสูงเกินกว่าระดับเศรษฐกิจ แต่ก็มีสารฆ่าแมลงหลายชนิดที่มีผลกระทบต่อศัตรูพืชธรรมชาติหรือชีวินทรีย์น้อย เช่น แตนเบียนไข่ชนิด Trichogramma chilonis ซึ่งทำลายไข่ของหนอนเจาะสมอฝ้ายสามารถทนทานต่อสารฆ่าแมลงโมโนโครโทพ 
